ธปท.เผยดัชนีเชื่อมั่นธุรกิจเดือนมิ.ย.เพิ่มขึ้น หลังคลายกังวลด้านต้นทุน
ธปท.เผยดีชนีเชื่อมั่นธุรกิจเดือน มิ.ย.59เพิ่มขึ้นจากเดือนก่อน 49.7 มาอยู่ที่ระดับ 50.4 หลังคลายความกังวลด้านต้นทุน
4 ก.ค. 2559

ธนาคารแห่งประเทศไทย หรือ ธปท. ระบุว่า ดัชนีความเชื่อมั่นทางธุรกิจในเดือน มิ.ย.59 ปรับดีขึ้นจากเดือนก่อนที่ระดับ 49.7 มาอยู่ที่ระดับ 50.4 หลังจากที่ทรงตัวใกล้เคียงระดับ 50 มาสองเดือนต่อเนื่อง โดยเป็นการปรับเพิ่มขึ้นจากปัจจัยชั่วคราวเป็นสำคัญ ตามความเชื่อมั่นของผู้ประกอบการในภาคอุตสาหกรรม โดยเฉพาะในกลุ่มปิโตรเคมี และกลุ่มการผลิตเหล็กและผลิตภัณฑ์โลหะขั้นมูลฐานที่คลายความกังวลด้านต้นทุน ประกอบการจากการปรับลดลงของราคาสินค้าโภคภัณฑ์ในตลาดโลกหลังจากขึ้นไปสูงมากในเดือนก่อนหน้า ส่งผลให้ความเชื่อมั่นด้านการผลิตและผลประกอบการปรับดีขึ้น
อย่างไรก็ดี ผู้ประกอบการยังมีความกังวลต่ออุปสงค์ในประเทศ สะท้อนจากสัดส่วนผู้ประกอบการส่วนใหญ่ที่มองว่าความต้องการจากตลาดในประเทศต่ำเป็นข้อจำกัดสำคัญในการดำเนินธุรกิจ
ขณะที่ในอีก 3 เดือนข้างหน้า ผู้ประกอบการส่วนใหญ่ประเมินว่าภาวะทางธุรกิจจะดีขึ้นจากปัจจุบัน สะท้อนจากดัชนี ที่อยู่เหนือระดับ 50 แต่ดัชนีฯ ปรับลดลงอย่างต่อเนื่อง จากระดับ 53.6 ในเดือนก่อน มาอยู่ที่ระดับ 52.6 ในเดือนนี้ แสดงให้เห็นว่าผู้ประกอบการยังมีความกังวลต่อความเปราะบางของการฟื้นตัวทางเศรษฐกิจในระยะต่อไป